Magyar postabélyegen most először jelenik meg az úgynevezett QR-kód. A kód és egy okostelefon segítségével a Magyar Állami Operaház honlapján található, Richard Wagner és Giuseppe Verdi zeneszerzők születésének bicentenáriumi, hangzó és olvasható információit érhetik el a bélyeg- és zenerajongók.
A négycímletű bélyegkisíveket Orosz István Kossuth-díjas grafikusművész tervezte. A 165 forint és 325 forint névértékű ívek egyenként 50 ezer példányban készülnek az Állami Nyomdában.
Richard Wagnerre és Giuseppe Verdire, illetve egy-egy alkotásukra legutóbb negyvenhat éve, 1967-ben az Operák-bélyegsorozatban megjelent bélyegekkel emlékezett a magyar posta. Akkor a nyolccímletű sorozat 1 forintos bélyegén a Don Carlost, az 1,70 forintos bélyegen pedig a Tannhäusert örökítette meg Gál Ferenc és Kékesi László grafikusművész.
A QR-kód kétdimenziós pontkód, amit a japán Denso-Wave cég fejlesztett ki 1994-ben. Nevét az angol Quick Response (gyors válasz) rövidítéséből kapta, egyszerre utalva a gyors visszafejtési sebességre, és a felhasználó által igényelt gyors reakcióra. A QR-kód nyílt szabvány, a specifikációi nyilvánosak, de a tulajdonosi jogokat a Denso Wave továbbra is fenntartja.
A pontkóddal ellátott bélyeg ugyan nem számít világújdonságnak, 2011 novemberében Horvátország már bevezetett ilyen típusokat, ám azok nem a kultúra terjesztését szolgálják, hanem szállítással kapcsolatos információkat hordoznak. Ha leolvassuk a kézhez kapott küldemény bélyegén lévő QR-kódot, visszakövethetjük a csomag útját, az érintett pontokat, vagy ellenőrizhetjük a szállítási időt ezen pontok között. A Magyar Posta bélyege azonban kulturális, hangzó információkat tartalmaz.
2013-ban nem ez a Magyar Posta egyetlen újítása. Elsőként hoznak létre olyan háromdimenziós bélyeget, amelyek háromdimenziós szemüveggel életre kelnek, mélységükben is láthatók lesznek. A különleges kibocsátás a magyar múzeumok kincseit bemutató sorozat részeként a Fertőrákosi Kalcitkristály Múzeum, illetve a Zsámbéki Lámpamúzeum gyűjteményének jeles darabjait mutatja be.
2018. február 19. 08:43